'आधा गाँव' के लेखन के बीच में कई दिलचस्प प्रसंग हुए। इस बीच मैं भी वाली मन्जिल में राही साहब के साथ रहने लगा था। फुन्नन मियाँ इस उपन्यास के बहुत सशक्त पात्र हैं। हिन्दी उपन्यास में ऐसे पात्र स्वतंत्रता के बाद कम ही देखने को मिलते हैं, उपन्यास में फुन्नन मियाँ की मौत पर मेरे और राही के बीच काफी मतभेद रहे। मेरी राय थी कि फुन्नन मियाँ को मरना नहीं चाहिये और राही कहते थे कि फुन्नन मियाँ की भूमिका समाप्त हो गई और कहानी की माँग के अनुसार आप फुन्नन मियाँ को जीवित नहीं रख सकते। बहस करते-करते हम लोगों में झगड़ा हुआ और तीन दिन तक एक शब्द न लिखा गया और न हम लोगों ने कोई बातचीत की।